**काठमाडौँ महानगरपालिका, नगर सभाको एघारौं अधिबेशनमा उपप्रमुख श्री सुनिता डंगोलले पेश गर्नुभएको आर्थिक वर्ष २०७९/८० को बजेट बक्तब्य**

 **“ साँस्कृतिक शहर, समृद्ध महानगर ”**

काठमाडौँ महानगरपालिका, नगरसभा एघारौं अधिबेशन, तेश्रो बैठकका अध्यक्ष एवम् काठमाडौँ महानगरपालिकाका प्रमुखज्यू, प्रमुख अतिथि संघीय मामिला तथा सामान्य प्रशासन मन्त्री माननीय राजेन्द्रप्रसाद श्रेष्ठज्यू, प्रमुख प्रशासकीय अधिकृतज्यू, सभामा उपस्थित नगरसभाका सदस्यज्यूहरु, काठमाडौँ महानगरपालिकाका कर्मचारीहरु, विभिन्न क्षेत्रको प्रतिनिधित्व गरी नगरसभामा उपस्थित हुनु भएका विशिष्ट महानुभावहरु, सांकेतिक भाषाको माध्यमबाट र अन्य माध्यमबाट यस कार्यक्रमलाई सम्प्रेषण गर्नुहुने संचारकर्मी मित्रहरु, स्वदेश तथा विदेशबाट यस कार्यक्रमको प्रत्यक्ष प्रसारणमा जोडिनु हुने सम्पूर्ण महानुभावहरुमा हार्दिक स्वागत तथा अभिवादन व्यक्त गर्दछु ।

यस महत्वपूर्ण अवसरमा संघीय लोकतान्त्रिक गणतन्त्रात्मक शासन व्यस्था स्थापनाको लागि आफ्नो अमूल्य जीवनको आहुती दिनुहुने अमर सहिदहरु प्रति भावपूर्ण श्रद्धान्जली अर्पण गर्दछु |

 काठमाडौँ महानगरपालिका, नगरसभा समक्ष काठमाडौँ महानगरपालिकाको उपप्रमुखको हैसियतले आर्थिक बर्ष २०७९/८० को बजेट तथा कार्यक्रम प्रस्तुत गर्न पाउँदा मलाई गर्वको महसुस भइरहेको छ |

सर्बप्रथम म यस नगर सभामार्फत सम्बत् २०७९ बैशाख ३० गते सम्पन्न स्थानीय तहको निर्वाचनबाट हामीलाई निर्वाचित गर्नुहुने आदरणीय महानगरबासी आमा, बुवा, दाजुभाई तथा दिदीबहिनीहरुमा हार्दिक आभार प्रकट गर्दछु र यहाँहरुले दिनुभएको जिम्मेवारीलाई हरतरहले पुरा गर्ने बचनबद्धता प्रकट गर्दछु |

काठमाडौँ महानगरपालिकाको आर्थिक बर्ष २०७९/८० को बजेट तर्जुमा गर्दा नेपालको संबिधान, प्रचलित कानून, नगर सभाबाट ८ असार,२०७९मा पारित आर्थिक बर्ष २०७९/८० को नीति तथा कार्यक्रम, संघ र प्रदेश सरकारले अबलम्बन गरेका नीति, कार्यक्रम तथा बजेट समेतलाई आधार मानी तयार गरिएको छ | बजेट तर्जुमाका सिलसिलामा स्थानीय राजस्व परामर्श समिति, अन्य बिषयगत समितिहरु, बिभिन्न संघसंस्था, बिद्धतबर्ग, नागरिक समुदाय लगायत सबैबाट प्राप्त सुझाब समेतलाई ध्यान दिइएको छ |

 नेपालको संबिधान जारी भएपश्चात राज्यको शासकीय संरचना ३ तहको सरकारबाट संरचित छ | स्थानीय सरकार जनताको सबैभन्दा नजिकको सरकार हो | स्थानीय सरकारको रुपमा काठमाडौँ महानगरपालिकाले व्यवस्थापिकीय, कार्यकारी र न्यायिक अधिकारको प्रयोग गर्दै आएको छ | यस सम्मानित नगरसभामा बजेट तथा कार्यक्रमको अतिरिक्त आर्थिक बिधेयक र बिनियोजन विधेयक समेत प्रस्तुत भई पारित गर्ने कार्यक्रम रहेको छ |

**आदरणीय नगर सभाका अध्यक्षज्यू तथा** **सदस्यज्यूहरु**,

अब म यस सभा समक्ष चालु आर्थिक बर्ष २०७८/७९ को आम्दानी तथा खर्चको समग्र अबस्था सम्बन्धमा संक्षेपमा समीक्षा गर्ने अनुमति चाहन्छु |

**आम्दानीतर्फ**

काठमाडौँ महानगरपालिकाको आर्थिक बर्ष २०७८/७९ मा आन्तरिक श्रोतबाट ४ अर्ब ६६ करोड ४३ लाख १३ हजार र बाह्य श्रोतबाट रु. ४ अर्ब ४२ करोड २७ लाख गरी कुल आम्दानी रु. ९ अर्ब ८ करोड ७० लाख १३ हजार हुने अनुमान गरिएकोमा सम्बत् २०७९ जेठ मसान्तसम्ममा आन्तरिक श्रोतबाट रु. ३ अर्ब ९९ करोड २६ लाख ५१ हजार ९ सय २८ आम्दानी भएको छ, जुन लक्ष्यको तुलनामा ८५.६० प्रतिशत हुन आउँछ | बाह्य आम्दानीतर्फ रु ४ अर्ब ८१ करोड २३ लाख ३९ हजार ८ सय ७० आम्दानी भएको छ, जुन लक्ष्यको तुलनामा १०८.८५ प्रतिशत हुन आउँछ | २०७९ जेठ मसान्तसम्म अन्तरिक र बाह्य गरी कुल ८ अर्ब ८० करोड ४९ लाख ९१ हजार ८ सय ७० आम्दानी भएको छ, जुन लक्ष्यको तुलनामा ९६.९० प्रतिशत हुन आउँछ | काठमाडौँ महानगरपालिकाले लिएको नीति अनुरुप अपेक्षित राजस्व संकलन भएको व्यहोरा जानकारी गराउंदछु |

**बिनियोजन तर्फ**

 चालु आर्थिक बर्ष २०७८/७९ को लागि काठमाडौँ महानगरपालिकाबाट कूल १६ अर्ब २६ करोड २६ हजारको बजेट बिनियोजन गरिएको थियो | विनियोजित बजेटमध्ये २०७९ जेठ मसान्तसम्ममा चालुतर्फ रु ३ अर्ब ५१ करोड ७८ लाख १८ हजार खर्च भएको छ | पूँजीगत एबम् पूर्वाधार तर्फ रु. २ अर्ब २६ करोड ८१ लाख ४६ हजार र वित्तीय तर्फ १८ करोड गरी कूल ५ अर्ब ९६ करोड ५९ लाख ६४ हजार खर्च भएको छ, जुन अनुमानित खर्चको ३६.६९ प्रतिशत हुन आउँछ |

 **आदरणीय सभाध्यक्ष महोदय,**

 अब म आर्थिक बर्ष २०७९/८० को बजेट तथा कार्यक्रम पेश गर्ने अनुमति चाहन्छु | आगामी आर्थिक वर्षको बजेट तथा कार्यक्रम तर्जुमा गर्दा बजेटका उद्देश्य हासिल गर्न मैले देहाय अनुसारका क्षेत्रगत र कार्यक्रमगत प्राथमिकता निर्धारण गरेकी छु |

* उपलब्ध श्रोत, सूचना र मानब संसाधनको उच्चतम परिचालन गर्दै बिकासको गतिलाई तिब्रता दिने बिषयहरु,
* सामाजिक, आर्थिक, भौतिक पूर्वाधार बिकास मार्फत समुन्नत र समाजबाद उन्मुख राष्ट्रिय अर्थतन्त्र निर्माणमा महानगरको आर्थिक गतिविधिहरु मार्फत योगदान गर्ने बिषयहरु,
* लैङ्गिक समानता र सामाजिक समाबेसीकरणलाई टेवा पुग्ने कार्यक्रम संचालन गर्ने बिषयहरु,
* भाषिक तथा साँस्कृतिक पक्षको जगेर्ना र सामाजिक सदभाव तथा एकता अभिवृद्धिमा सघाउ पु-याउने बिषयहरु |

 काठमाडौँ महानगरपालिकाको नीति तथा कार्यक्रमलाई साकार पार्न आगामी आर्थिक बर्ष २०७९/८० को लागी कूल रु २५ अर्व ४१ करोड ९६ लाख ९६ हजारको अनुमानित बजेट तथा कार्यक्रम तयार गरिएको छ । यस अन्तर्गत काठमाडौँ महानगरपालिकाको संचित कोषमा जम्मा हुने २२ अर्ब ३६ करोड ९५ लाख ४९ हजार र सामाजिक सुरक्षा भत्ता लगायत नेपाल सरकार, प्रदेश सरकार र जग्गा एकीकरण आयोजनाहरुबाट हुने आम्दानी स्थानीय संचित कोष बाहेकको बजेटमा समाबेश हुने कूल रु ३ अर्ब ५ करोड १ लाख ४७ हजार रहेको छ | स्थानीय संचित कोषबाट खर्च हुने रकममध्ये आर्थिक बिकास क्षेत्र अन्तर्गतका कार्यक्रमहरुका लागि ५० करोड २१ लाख २४ हजार बिनियोजन गरिएको छ, जुन कुल बजेटको २.२४ प्रतिशत हुन आउँछ | कार्यालय संचालन तथा प्रशासनिक क्षेत्रको लागि ४ अर्ब ६८ करोड ९८ लाख ६० हजार बिनियोजन गरिएको छ, जुन कुल बजेटको २०.९६ प्रतिशत हुन्छ | पूर्वाधार बिकास क्षेत्रको लागि ११ अर्ब ८ करोड ८९ लाख ३ हजार बजेट बिनियोजन गरिएको छ, जुन कुल बजेटको ४९.५७ प्रतिशत हुन आउँछ | सामाजिक बिकास क्षेत्रको लागि १ अर्ब ६२ करोड २८ लाख २२ हजार बजेट बिनियोजन गरिएको छ, जुन कुल बजेटको ७.२५ प्रतिशत हुन आउँछ | सुशासन तथा अन्तर सम्बन्धित क्षेत्रका लागि रु ४ अर्ब ४६ करोड ५८ लाख ४० हजार बजेट बिनियोजन गरिएको छ, जुन कुल बजेटको १९.९६ प्रतिशत हुन आउँछ |

नेपाल सरकार र प्रदेश सरकारबाट प्राप्त हुने सशर्त अनुदान तर्फ १ अर्ब ३१ करोड ३७ लाख ६ हजारको श्रोत सुनिश्चित भएको छ |

**नगरसभाका आदरणीय अध्यक्ष तथा सदस्यज्यूहरु,**

 काठमाडौं महानगरपालिकाको आर्थिक बर्ष २०७९/८० को लागि रु २२ अर्ब ३६ करोड ९५ लाख ४९ हजार आम्दानी हुने प्रक्षेपण गरिएको छ | नेपाल सरकार र प्रदेश सरकारबाट प्राप्त हुने सशर्त अनुदान तर्फ रु १ अर्ब ३१ करोड ३७ लाख ६ हजार, आन्तरिक आयतर्फ ११ अर्ब ९५ करोड बैंक मौज्दात समेत गरी कूल रु १६ अर्ब ८० करोड १ लाख, राजस्व बाँडफाँडतर्फ ३ अर्ब ४१ करोड ३७ लाख ७३ हजार र समानीकरण अनुदानतर्फ ८४ करोड १९ लाख ७० हजार आम्दानी हुने प्रक्षेपण गरिएको छ |

 त्यसैगरी नेपाल सरकारबाट प्राप्त हुने सामाजिक सुरक्षा भत्ता बापत १ अर्ब ६५ करोड प्राप्त हुने प्रक्षेपण गरिएको छ | नेपाल सरकार र प्रदेश सरकारबाट प्राप्त हुने कार्यक्रमहरुको लागि ५२ करोड र जग्गा एकीकरण आयोजनाको लागि ८८ करोड १ लाख ४७ हजारको आय प्रक्षेपण गरिएको छ |

 आगामी आर्थिक बर्षको बजेट तथा कार्यक्रममा बिशेष महत्व मानिने योजनाहरुमा काठमाडौँ महानगरपालिका क्षेत्रभित्रका हिति, मठमन्दिर र ऐतिहासिक तथा पुरातात्विक सम्पदाहरुको संरक्षण र सम्बर्धन गर्ने मुख्य रहेको छ | वडा कार्यालयहरुलाई सेवा प्रवाह, विकास निर्माण र प्रत्यक्ष जनचाहना पुरा गर्ने कार्यालयको रुपमा विकास गर्ने उद्धेश्यकासाथ चालु आर्थिक बर्षको भन्दा झन्डै दोब्बर बजेट बिनियोजन गरिएको छ | काठमाडौँ महानगरपालिका केन्द्रीय कार्यालय रहेको वडा नं ११ स्थित हरिभवनको प्रबलिकरण, विद्युतिय सार्वजनिक सवारी यातायात, सरकारी, सार्वजनिक, निजी, गैरसरकारी संस्थाहरुको परिसरमा रहेको खाली जग्गामा पोखरी निर्माण, पानी पुनर्भरण विशेष कार्यक्रम, महानगर उज्यालो कार्यक्रम, डबलीहरुको पुनर्स्थापना र एमपी थियटर निर्माण, सामुदायिक बिद्यालयहरुको भौतिक पूर्वाधारमा गुणात्मक सुधार, waste to energy plant जडान, डिजिटल अर्बान सेक्युरिटी सिस्टमका लागि सिसिटिभी, बस स्टपहरुमा परम्परागत शैलीको फल्चा निर्माण, महानगरपालिकाको विपद जोखिम नक्शांकन, आवधिक योजनालाई अन्तिमता, ई गभर्नेन्स मास्टर प्लान, दमकल स्टेसनको बिस्तार, घर घरमा गइ ज्येष्ठ नागरिकको स्वास्थ्य परीक्षण तथा औषधी वितरण, युवा केन्द्रित कार्यक्रमहरु, खेलकुद बिकासका लागि पूर्वाधार निर्माण तथा बिभिन्न कार्यक्रम संचालन, महिलाहरुलाई सिप बिकास मार्फत स्वरोजगार कार्यक्रम, अपाङ्गता भएका व्यक्तिका लागि सहयोग, मेट्रो रेलको सम्भायता अध्ययन, सार्वजनिक शौचालय निर्माण तथा संचालन, शित भण्डार निर्माण, केएमसी मार्ट निर्माण तथा संचालन, मृत जीवजन्तुको अन्तिम संस्कारका लागि शबदाह गृहको निर्माण, सार्बजनिक जग्गा संरक्षण, पार्क निर्माण तथा हरियाली प्रबर्धन, नदी नियन्त्रण तथा कोरिडोर क्षेत्रमा ढल प्रशोधन केन्द्रको निर्माण, सहरी यातायात ब्यबस्थापनका लागि कम्पनी स्थापना तथा संचालन जस्ता अति महत्वपूर्ण र रणनीतिक योजना तथा कार्यक्रमहरु समेत अगाडी बढाउन बजेट विनियोजन गरिएको छ | आगामी आर्थिक बर्षका लागि यस सम्मानित सभाबाट पारित भएको नीति तथा कार्यक्रमले निर्दिष्ट गरेका एकीकृत सीप बिकास कार्यक्रम, महानगर इ लाइब्रेरी, वडा वडामा मेलमिलाप केन्द्र तथा महिला सेल गठन तथा संचालन, न्यायिक समिति राष्ट्रिय सम्मेलन, वडा तहमा कानुनी परामर्श सहितको सेवाग्राही सहजता केन्द्र संचालन, इन्द्रजात्रालाई अन्तराष्ट्रिय जगतमा परिचित गराउन बिशेष कार्यक्रम संचालन, अनुसन्धान तथा बिकास (Research And Development), बाजा संग्रहालय, कला संस्कृतिको संरक्षण विशेष कार्यक्रम,आविष्कार केन्द्र, सहरी स्वास्थ्य क्लिनिकलाई सहरी स्वास्थ्य प्रबर्धन केन्द्रमा स्तरोन्नति गर्ने जस्ता महत्वपूर्ण कार्यक्रमहरुका लागि समेत बजेट बिनियोजन गरेकी छु |

 आगामी आर्थिक बर्षमा शिक्षा, स्वास्थ्य, फोहरमैला ब्यबस्थापन, सम्पदा संरक्षण तथा सम्बर्धन र पूर्वाधार बिकासलाई विशेष महत्व दिई बजेट बिनियोजन गरिएको छ |

 महानगरपालिकाको प्रशासनिक सुधार, मितव्ययी र सुशासनयुक्त कार्यक्रमहरु संचालन गरी महानगरले निर्धारित गरेका लक्ष्य हासिल हुने बिश्वास लिएकी छु | हामीबाट संचालित बिकासका गतिबिधीहरुले समयमा नै लक्ष्य हासिल गरी जनअपेक्षा पुरा गर्न हामी जनप्रतिनिधी तथा कर्मचारी सबैको उच्च निष्ठा, प्रतिबद्धता र सकारात्मक सोचका साथ अघि बढ्न आबश्यक रहेको छ |

 **अन्त्यमा,**

यस सांस्कृतिक सहरको संरक्षण, सम्बर्धन र प्रबर्धनले हाम्रो ऐतिहासिक, पुरातात्विक र सांस्कृतिक महत्वलाई अझ उजागर गर्ने कुरामा बिश्वास लिएकी छु | आधुनिक सूचना तथा प्रविधिको उच्चतम प्रयोग गरी स्थानीय शासन तथा सेवा प्रवाहलाई सरल, सहज र पहुँचयोग्न बनाउने मुख्य ध्येय रहेको छ | काठमाडौँलाई स्वच्छ, सफा, हरियाली, सुरक्षित र जीवन्त सहरको रुपमा विकास गर्ने हाम्रो मूल उद्धेश्य साकार पार्नका लागि सम्पूर्ण महानगरबासी, महानगरपालिकाका कर्मचारीहरु, करदाता महानुभावहरु, विकास साझेदार संघसंस्थाहरु, सरकारी, गैर-सरकारी तथा सामुदायिक संघसंस्थाहरु, संचार जगतप्रति हार्दिक अपील गर्दछु | यस बजेटको सफल कार्यान्वयनमा सबै पक्षहरुको साथ र सहयोगको समेत अपेक्षा गरेकी छु |

धन्यवाद

सुनिता डंगोल उपप्रमुख काठमाडौँ महानगरपालिका

१० असार, २०७९